རྣམས་མི་རྟག་གོ་ཞེས་ཤེས་པ་གང་ཡིན་པ་སྟེ།དེ་ནི་རྗེས་སུ་རྟོགས་པ་ཤེས་པ་ཞེས་བྱའོ།།དེ་ལ་ཕ་རོལ་གྱི་སེམས་ཤེས་པ་གང་ཞེ་ན།སེམས་ཉིད་ཀྱིས་སེམས་ཅན་གཞན་རྣམས་དང་།གང་ཟག་གཞན་རྣམས་ཀྱི་སེམས་དང་།སེམས་ལས་བྱུང་བའི་ཆོས་རྣམས་ལ་ཐེ་ཙོམ་མེད་པར་ཤེས་པ་སྟེ།དེ་ནི་ཕ་རོལ་གྱི་སེམས་ཤེས་པ་ཞེས་བྱའོ།།དེ་ལ་ཀུན་རྫོབ་ཤེས་པ་གང་ཞེ་ན།ལམ་ཤེས་པ་གང་ཡིན་པ་སྟེ།དེ་ནི་ཀུན་རྫོབ་ཤེས་པ་ཞེས་བྱའོ།།དེ་ལ་སྡུག་བསྔལ་ཤེས་པ་གང་ཞེ་ན།སྡུག་བསྔལ་སྐྱེ་བ་དང་གནས་པ་ཤེས་པ་སྟེ།དེ་ནི་སྡུག་བསྔལ་ཤེས་པ་ཞེས་བྱའོ།།དེ་ལ་ཀུན་འབྱུང་བ་ཤེས་པ་གང་ཞེ་ན།ཀུན་འབྱུང་བ་སྤོང་བ་ཤེས་པ་གང་ཡིན་པ་སྟེ།དེ་ནི་ཀུན་འབྱུང་བ་ཤེས་པ་ཞེས་བྱའོ།།དེ་ལ་འགོག་པ་ཤེས་པ་གང་ཞེ་ན།སྡུག་བསྔལ་འགོག་པ་ཤེས་པ་གང་ཡིན་པ་སྟེ།དེ་ནི་འགོག་པ་ཤེས་པ་ཞེས་བྱའོ།།དེ་ལ་ལམ་ཤེས་པ་གང་ཞེ་ན།འཕགས་པའི་ལམ་ཡན་ལག་བརྒྱད་པ་ཤེས་པ་གང་ཡིན་པ་སྟེ།དེ་ནི་ལམ་ཤེས་པ་ཞེས་བྱའོ།།དེ་ལ་ཟད་པ་ཤེས་པ་གང་ཞེ་ན།འདོད་ཆགས་དང་།ཞེ་སྡང་དང་།གཏི་མུག་རྣམས་ཟད་པར་ཤེས་པ་གང་ཡིན་པ་སྟེ།དེ་ནི་ཟད་པར་ཤེས་པ་ཞེས་བྱའོ།།དེ་ལ་མི་སྐྱེ་བ་ཤེས་པ་གང་ཞེ་ན།སྲིད་པའི་འགྲོ་བ་རྣམས་སུ་མི་སྐྱེ་བ་ཤེས་པ་སྟེ།དེ་ནི་མི་སྐྱེ་བ་ཤེས་པ་ཞེས་བྱའོ།།དེ་ལ་ཇི་ལྟ་བ་བཞིན་ཤེས་པ་གང་ཞེ་ན།དེ་བཞིན་གཤེགས་པའི་ཐམས་ཅད་མཁྱེན་པ་ཉིད་ཀྱི་ཡེ་ཤེས་གང་ཡིན་པ་སྟེ།དེ་ནི་ཇི་ལྟ་བ་བཞིན་ཤེས་པ་ཞེས་བྱའོ།།དེ་ལ་མི་ཤེས་པ་ཀུན་ཤེས་པར་བྱེད་པའི་དབང་པོ་གང་ཞེ་ན།གང་ཟག་སློབ་པ་མངོན་པར་རྟོགས་པར་མ་གྱུར་པ་རྣམས་ཀྱི་དད་པའི་དབང་པོ་དང་བརྩོན་འགྲུས་ཀྱི་དབང་པོ་དང་།དྲན་པའི་དབང་པོ་དང་།ཏིང་ངེ་འཛིན་གྱི་དབང་པོ་དང་།ཤེས་རབ་ཀྱི་དབང་པོ་གང་ཡིན་པ་སྟེ།དེ་ནི་མི་ཤེས་པ་ཀུན་ཤེས་པར་བྱེད་པའི་དབང་པོ་ཞེས་བྱའོ།།དེ་ལ་ཀུན་ཤེས་པའི་དབང་པོ་གང་ཞེ་ན།གང་ཟག་སློབ་པ་མངོན་པར་རྟོགས་པར་གྱུར་པ་རྣམས་ཀྱི་དད་པའི་དབང་པོ་དང་།བརྩོན་འགྲུས་ཀྱི་དབང་པོ་དང་།དྲན་པའི་དབང་པོ་དང་།ཏིང་ངེ་འཛིན་གྱི་དབང་པོ་དང་།ཤེས་རབ་ཀྱི་དབང་པོ་གང་ཡིན་པ་སྟེ།དེ་ནི་ཀུན་ཤེས་པའི་དབང་པོ་ཞེས་